C 479/10
BG
Официален вестник на Европейския съюз
16.12.2022 г.
Четвъртък, 19 май 2022 r.
29. отхвърля и изразява загриженост във връзка с изявлението от 3 март 2022 г. на органите в окупирания молдовски регион на Приднестровието, в което се обявява прекратяване на процеса на търсене на решение и се отправя нов призив за признаване на така наречената „независимост“ на Приднестровието; отново изразява подкрепата си за всеобхватно и мирно уреждане на конфликта в Приднестровието в рамките на процес на преговори във формата „5+2“, основаващ се на суверенитета и териториалната цялост на Молдова в нейните международно признати граници, със специален статут за региона на Приднестровието в рамките на жизнеспособна молдовска държава; подчертава, че всяко решение на въпроса за Приднестровието трябва да зачита суверенното право на Молдова да избира своята ориентация в областта на отбраната и външната политика; подкрепя усилията за разширяване на ползите от задълбочената и всеобхватна зона за свободна търговия и безвизовия режим в Приднестровския регион, което би позволило значителен растеж на мобилността и търговията с региона; 30. отбелязва, че мисията на ЕС за оказване на съдействие в областта на граничния контрол в Молдова и Украйна играе много важна роля за хармонизирането на управлението на границите и митническите режими с тези на Съюза, също и по отношение на борбата с организираната престъпност и контрабандата и допринася за мирното уреждане на Приднестровския въпрос чрез мерки за изграждане на доверие и като наблюдаващо присъствие на Приднестровския участък от границата между Молдова и Украйна; насърчава молдовското правителство да продължи да се застъпва за създаването на среда, благоприятна за уреждането на конфликти и подкрепата за дейности, които увеличават доверието и контактите между народите в разделените от конфликти общности; счита, че едно конструктивно решение на въпроса за Приднестровието ще донесе стабилност и просперитет не само на Молдова, но и на по-широката област; 31. призовава Молдова, Руската федерация, държавите — членки на ЕС, и други международни партньори да си сътрудничат за пълното отстраняване и унищожаване на около 20 000 тона стари боеприпаси от съветската епоха, съхранявани в склада за боеприпаси в Кобасна, които представляват сериозна опасност за сигурността на хората и околната среда по двата бряга на река Днестър, предвид отдавна изтеклия им срок на експлоатация; изразява загриженост относно многобройните военни учения, провеждани от руските военни сили в Приднестровието и призовава Руската федерация изцяло и безусловно да изтегли своите военни сили и въоръжение от Приднестровския регион по организиран начин, в съответствие с многократните искания на молдовските власти и при зачитане на суверенитета и териториалната цялост на Молдова; 32. изразява своята загриженост относно влошаващото се положение с правата на човека в Приднестровския регион, по-специално преследването на лица, изразяващи критика към фактическата администрация и разгръщането на руската армия и ограниченията за публичните събирания и дейностите на местните НПО; припомня на Руската федерация отговорността, която носи по отношение на зачитането на правата на човека в Приднестровския регион, както е потвърдено от няколко решения на Европейския съд по правата на човека (ЕСПЧ); призовава руските власти да изпълнят всички решения на ЕСПЧ относно нарушения на правата на човека и правото на свобода и сигурност в Приднестровския регион; 33. поздравява молдовските власти за подкрепата, предоставена на Приднестровския регион в контекста на пандемията от COVID-19, включително чрез даряването на 10 % от доставките на ваксини, обучението на медицинския персонал и обработката на тестове за COVID-19; 34. приветства решението на Съвета за предоставяне на помощ в размер на 7 милиона евро по линия на Европейския механизъм за подкрепа на мира на въоръжените сили на Молдова за придобиване на медицинско оборудване и на оборудване за обезвреждане на взривни устройства; насърчава ЕСВД и Съветът допълнително да разширят областите на сътрудничество с Молдова и подкрепя укрепването на капацитета за сектора на отбраната чрез мерки за подпомагане по линия на настоящия инструмент; 35. насърчава молдовските органи да използват допълнително потенциалното подпомагане по линия на Европейския механизъм за подкрепа в последващи годишни програми, за да консолидират неговия капацитет за борба с кибери хибридните атаки; призовава институциите на ЕС да включат Молдова в нови формати на сътрудничество в областта на киберсигурността, хибридните заплахи и разследванията на киберпрестъпления, включително чрез включване на новия Европейски център за промишлени, технологични и изследователски експертни познания в областта на киберсигурността в тези усилия; Принципи на правовата държава и добро управление 36. отново изтъква основното значение на съдебната реформа, по-специално чрез укрепване на независимостта и правомощията на съдебната власт, и борбата срещу корупцията; признава мащаба на предизвикателството, пред което са изправени органите, и ги насърчава да се съсредоточат върху установените приоритети; отбелязва ангажимента на президента Мая Санду и правителството на Наталия Гаврилица да основават своите политики на решенията на молдовския Конституционен съд; призовава за ускоряването на провежданата в момента съдебна реформа, включително приемането на измененията на разпоредбите на Конституцията относно правосъдието, гласувани от молдовския парламент на 23 септември 2021 г., както и на Стратегията за гарантиране на независимостта и почтеността на сектора на правосъдието за периода 2022 — 2025 г.;